ആംബുലന്സ് വൈദ്യുത പോസ്റ്റിലിടിച്ച് യുവതി മരിച്ചു വൈക്കം: കാറില് ഇടിക്കാതിരിക്കാന് വെട്ടിച്ചു മാറ്റുന്നതിനിടയില് നിയന്ത്രണംവിട്ട ആംബുലന്സ് വൈദ്യുതപോസ്റ്റിലും മതിലിലും ഇടിച്ചുണ്ടായ അപകടത്തില് ആംബുലന്സി ലുണ്ടായിരുന്ന യുവതി മരിച്ചു. മൂന്നുപേര്ക്ക് പരിക്കേറ്റു. ഇന്നലെ രാവിലെ ഒന്പതോടെ വൈക്കം വലിയകവലയ്ക്കു സമീപം വൈപ്പിന് പടിയിലായിരുന്നു അപകടം. തലയോലപറന്പ് പൊതി മേഴ്സി ഹോസ്പിറ്റലിലെ ശുചീകരണ തൊഴിലാളി വടയാര് കോരിക്കല് തണ്ണിക്കുഴി നികര്ത്തില് സനീഷിന്റെ ഭാര്യ സനജ35യാണു മരിച്ചത്. ആംബുലന്സിലുണ്ടായിരുന്ന ആശുപത്രി ജീവനക്കാരായ വൈക്കം കണിയാംതോട് മുത്തലത്തുചിറ ജെസി 50, വൈക്കം ടിവി പുരം ചെമ്മനത്തുകര സ്വദേശിനി മേരി, ആംബുലന്സ് ഡ്രൈവര് രഞ്ജിത്ത് എന്നിവര്ക്കാണ് പരിക്കേറ്റത്. ഇടിയുടെ ആഘാതത്തില് റോഡിലേക്കു തെറിച്ചുവീണ സനജയുടെ തലയ്ക്കു ഗുരുതരമായി പരിക്കേറ്റു. പരിക്കേറ്റവരെ നാട്ടുകാരും പോലീസും ചേര്ന്ന് ഉടന് വൈക്കം താലൂക്ക് ആശുപത്രിയിലെത്തിച്ചു. ഗുരുതരമായി പരിക്കേറ്റ സനജയെ വിദഗ്ധ ചികിത്സയ്ക്കായി കോട്ടയം മെഡിക്കല് കോളജ് ആശുപത്രിയില് എത്തിച്ചെങ്കിലും ജീവന് രക്ഷിക്കാനായില്ല. . വാഹന ഗതാഗതം നിലച്ചതിനാല് ആശുപത്രിയിലെ ആംബുലന്സില് ജീവനക്കാരെ വൈക്കത്തുനിന്നു ആശുപത്രിയിലേക്കു കൊണ്ടുപോകുന്നതിനിടയിലാണ് അപകടമുണ്ടായത്. സനജയുടെ മൃതദേഹം പോസ്റ്റുമോര്ട്ടത്തിനുശേഷം വീട്ടുവളപ്പില് സംസ്കരിച്ചു. മക്കള്: ആദിത്യന്, അയന ഇരുവരും വിദ്യാര്ഥികള് വൈക്കം പോലീസ് മേല്നടപടികള് സ്വീകരിച്ചു.